Fransk Oscar-vinner og detektiv med Downs skal sikre den norske filmhøsten
13 norske filmer får premiere i høst, og onsdag formiddag ble alle presentert på Filmens hus i Oslo. «Kyss meg for faen i helvete» har allerede hatt premiere, mens dramaet «Jeg er din» og barnefilmmusikalen «Mormor og de åtte ungene» har premiere denne uken.Det største skupet skuespillermessig blant filmene som kommer er det utvilsomt Erik Poppe som står bak. Juliette Binoche er en av Europas aller største stjerner og mottok Oscar for «Den engelske pasienten» i 1997. Hun spiller krigsfotografen Rebecca i Erik Poppes første film siden kritikerroste «deUSYNLIGE» fra 2008, dramaet «Tusen ganger god natt». Den norske regissøren var fullstendig overveldet etter å ha jobbet med Binoche. - Hun er spinnvill, rabiat og slitsom, har han uttalt tidligere, noe han fortsatt gikk god for: - Ja, hun løper aller rett ned, hun er helt fantastisk, fortalte Poppe som kom rett fra møte med Binoche i Paris. Der hadde han vist filmen for skuespillerdivaen for første gang. - Hun ga meg bare en kjempeklem etter å ha sett den, så hva hun synes om den må dere spørre henne om når hun kommer til Norge i forbindelse med premieren, fortalte Poppe. Filmen handler i korte trekk om «livet gjennom linsen, og etterpå», og om måter å overleve på etter å ha sett all verdens grusomhet gjennom kameralinsen.En annen film det er knyttet forventninger til er eventyrfilmen «Gåten ragnarok», som ble presentert med spektakulære effekter under tirsdagens seanse. Produsentene har lekt med verdens største vikingfunn, Osebergskipet, og hva som egentlig skjuler seg i Osberggraven. - Skal vi lyve på film, hvorfor ikke starte med en god sannhet, forklarte produsent Martin Sundland. - Ingen vet jo med sikkerhet for eksempel hvem kvinnene som lå begravet i skipet var og hva de fem dyrehodene som ble funnet, forklarte produsenten som har latt seg inspirere av storfilmer som «Jurassic Park» og «Indiana Jones». Mange har etterlyst flere barnefilmer de siste årene, og denne høsten blir de hørt. For de aller minste barna kommer «Mormor og de åtte ungene», som er gjort om til musikal med Steinar Sagen som tyv i en av rollene. Svenske Albert Åberg gjenoppstår med den norske Oscar-vinneren Torill Kove i registolen. For de litt eldre kommer en litt annerledes superheltfilm, «De tøffeste gutta». - Det er en komedie om mobbing og mennesker. Vi tøyser med mobbing, det er en bedre måte å gå inn i tematikken på, forklarte regissør Christian Lo. Tidenes aller største norske filmsuksess «Flåklypa Grand Prix» får også sin oppfølger i år. «Solan og Ludvig - Jul i Flåklypa» heter filmen som ikke er dataanimert animasjon, men «stop motion» dukkefilm. I slutten av oktober får kinopublikummet stifte bekjentskap med en helt spesiell privatetterforsker. Komedien «Detektiv Downs» handler om Robert Bogerud, som sliter med å få oppdrag fordi han har Downs syndrom. Helt til en mystisk kvinne dukker opp på kontoret. Hovedrollen spilles av Svein André Hofsø, som selv har Downs syndrom. Han ble plukket ut etter å ha imponert regissør Bård Breien på audition. - Det var fire andre og meg. Jeg klarte å vinne hovedrollen, og det er bra for Bård Breien, fortalte skuespilleren til humring i salen. Her er de andre premierefilmene denne høsten: «Kyss meg for faen i helvete» - Romantisk komedie, hadde premiere for to uker siden, terningkast 4 i VG. «Jeg er din» - Drama, premiere 16. august, terningkast 3. «Mormor og de åtte ungene». Familiefilm, premiere 16. august. «Pionér» - Thriller. Premiere 30. august. «De tøffeste gutta». Barne - og ungdomskomedie. Premiere 6. september «Hokus pokus Albert Åberg», Animasjonsfilm. Premiere 13. september. «Optimistene». Dokumentar. Premiere 27.september. «Gåten Ragnarok». Actioneventyr. Premiere 4. oktober. «Tusen ganger god natt». Drama. Premiere 18.oktober «Detektiv Downs». Komedie. Premiere 25. oktober. «Solan og Ludvig - Jul i Flåklypa». Familiefilm. Premiere 8.november «Søsken til evig tid». Dokumentar. Premiere 8. november. «Kill Buljo 2». Komedie. Premiere 20. desember.
En detektiv med Downs, en fransk verdensstjerne og Solan og Ludvig er noe av det som står på den norske filmmenyen i høst.